
מישיבת הוועדה המשותפת (של ועדת החוקה, חוק ומשפט וועדת הכספים)

 בהתאם לחוק נכסים של נספי השואה

סדר היום:  

אישור תקציב החברה לאיתור והשבת נכסים של נספי שואה – הצבעה 

נכחו:

חברי הוועדה:


דוד רותם – היו"ר

אורי אורבך

זאב בילסקי

ציון פיניאן

מוזמנים:

מוריה כהן בקשי 
- ממונה ייעוץ וחקיקה, משרד המשפטים

אורי גבע

- משרד האוצר

מנחם אריאב 

- יו"ר החברה לאיתור והשבת נכסים של נספי שואה

צבי קנור 

- מנכ"ל נבחר, החברה לאיתור והשבת נכסים של נספי שואה

רו"ח אבישי אסרף
- עוזר מנהל כספים, החברה לאיתור והשבת נכסים של נספי שואה

סולי אורמן 

- פרויקטורית החברה בנושא סיוע, החברה לאיתור והשבת נכסים של נספי שואה

נועה בלכר

- מנהלת אגף איתור נכסים, החברה לאיתור והשבת נכסים של נספי שואה

אברהם רות

- חבר דירקטוריון, החברה לאיתור והשבת נכסים של נספי שואה

אלי שפניץ

- חבר דירקטוריון ויו"ר ועדת הכספים, החברה לאיתור והשבת נכסי נספי שואה    

אהרון רוני כהן 

- הסתדרות הגמלאים

תמיר אגמון 

- מרכז מחקר ומידע

יועצת משפטית:

נעמה מנחמי

מנהלת הוועדה:


דורית ואג

רשמה:


תמר פוליבוי

אישור תקציב החברה לאיתור והשבת נכסים של נספי שואה – הצבעה

<היו"ר דוד רותם:>

בוקר טוב, אנחנו קיבלנו את החומר שלכם. אני מבקש שאחד – תחליטו אתם מי זה יהיה, יש לי כמה שאלות, ואני רוצה תשובות בכן, לא, הסבר קצר, לא בהרצאות. אדוני יענה לי?

מנחם אריאב:

האם אפשר יהיה לצרף את אלי שפניץ?

היו"ר דוד רותם:

אין שום בעיה. אני קיבלתי מכם לפני שבוע את המסמך הזה, שנקרא הצעת מסגרת תקציב לשנת 2009. אתמול או שלשום קיבלתי מכם את הנייר הזה. אני מבקש הסבר. בדף הישן מספר סידורי 1.1 - הוצאות שכר אגף איתור כתוב כך: מספר עובדים ב-2008 – 3, מספר עובדים ב-2009 – 4, תקציב מעודכן ל-2008 – 739,000, ביצוע מצטבר ליום 31/12 מבוקר – 684, הצעת תקציב 2009 – 839, ביצוע מצטבר ינואר עד יוני לא מבוקר – 393. 

מנחם אריאב:

זה המנכ"ל שייכנס לעבודה בשני לחודש. 

היו"ר דוד רותם:

אני עובר לנייר החדש: סעיף 1 אגף איתור – ביצוע מצטבר ל-31/12/2008 – 336,000. אדוני שם לב שבטבלה הקודמת זה היה 684. ההבדל בין 336 ל-684 הוא כמעט פי שניים. 

קריאה:

צריך להוסיף את שכר המנהלים, מנהל אגף איתור. 

היו"ר דוד רותם:

כמה מרוויח לחודש מנהל אגף איתור? כמה הוא הרוויח בפועל ב-2008?

אבישי אסרף:

348 – עלות מעסיק. 

היו"ר דוד רותם:

ביצוע מצטבר ינואר עד יוני 2009 – 393 ו-203. 

אבישי אסרף:

ועוד 190. 

היו"ר דוד רותם:

190 לשישה חודשים ו-350 ל-12 חודשים זה לא פי שניים, משהו לא מסתדר לי. 

אבישי אסרף:

ההבראה של חודש יוני נכנסה לשכר, וזה על שנה שלמה, אז ה-190 משקף עלייה של עוד 10%. 

היו"ר דוד רותם:

מספר העובדים בסוף שנת 2008?

אבישי אסרף:

שלושה, זאת מחלקת האיתור. 

היו"ר דוד רותם:

כתוב לי באגף איתור בנייר הזה 1.75. 

אבישי אסרף:

 נכון, זה עובד שהתחיל לעבוד במאי. נותנים את הממוצע חלקי השנה. 

היו"ר דוד רותם:

פה כתוב מספר עובדים, לא כתוב פה ממוצע עובדים. 

אבישי אסרף:

 אני אומר שהעובד עבד שבעה חודשים במהלך 2008, אז אז לקחנו את חלקיות השנה שלו, לא אותו כעובד מלא לתקופה מלאה. 

היו"ר דוד רותם:

אין שום בעיה, אבל איך זה מגיע בין 1.75 לשלושה? הא, זה גם המנהל?

אבישי אסרף:

כן, בוודאי, זה המנהל ועוד שני עובדים. 

היו"ר דוד רותם:

אם זה מנהל ועוד שלושה עובדים, אז מספר עובדים מצטבר שהיה צריך להיות זה 2.75 ולא שלושה. כתוב שמספר העובדים בפועל ינואר עד יוני 2009 – שניים. אם תוסיף את המנהל, זה שלושה. בנייר הזה כתוב ארבעה.  

אבישי אסרף:

זאת הצעת התקציב, ארבעה זאת הצעת תקציב. 

היו"ר דוד רותם:

אנחנו כבר נמצאים היום בסוף 2009. עובד שם עובד או לא עובד עובד?

אבישי אסרף:

אין ארבעה עובדים בפועל, יש שלושה עובדים. 

היו"ר דוד רותם:

אין ארבעה עובדים בפועל. בתקציב לקחתם לפי ארבעה עובדים בפועל או לפי שלושה עובדים?

אבישי אסרף:

התקציב תוכנן לפי ארבעה עובדים. 

היו"ר דוד רותם:

זאת אומרת שהסכום שמופיע לי פה בהצעת תקציב 2009 – 839, מדבר על ארבעה עובדים כשבעצם יש רק שלושה. 

אבישי אסרף:

נכון. 

היו"ר דוד רותם:

נניח שכל מה שאתם כותבים מדויק לגרוש, אנחנו כבר נמצאים היום באוגוסט 2009, לא השגתם את העובדים האלה, אז תורידו עכשיו בשני שליש את כל התקציב שלכם. 

מנחם אריאב:

יכול להיות? 

היו"ר דוד רותם:

לא יכול להיות. מר אריאב, אנחנו צריכים לאשר תקציב, אנחנו צריכים להיות אנשים אחראים. אם בפועל אתה עד היום תכננת מהתחלת השנה על ארבעה עובדים אל העסקת רק שלושה, התקציב שלך אוטומטית בסעיף הזה יורד ברבע. 

מנחם אריאב:

אנחנו נמנענו מלהוסיף עובדים, כי לא ידענו מה מצב התקציב. 

היו"ר דוד רותם:

נכון, אבל אם אני אאשר לך עכשיו 839,000 שקל בסעיף הזה, אני משאיר אותך עם עודף לא נצרך. 

מנחם אריאב:

- - - בקופה או מוחזר למקור, אין לנו בעיה. עשינו את זה, קיבלנו מהממשלה 20 מיליון שקל, נשאר עודף, החזרנו לממשלה. 

היו"ר דוד רותם:

אני מצאתי סתירות כאלה בכל הסעיפים לכל האורך. אני רוצה לשאול אתכם שאלה מאוד פשוטה. אתם מבקשים תקציב של 22 מיליון שקל. אני רציתי להוריד לכם שלושה מיליון שקל מהתקציב, חבר הכנסת בילסקי לחץ עלי. 

זאב בילסקי:

עוד לפני כן אני רוצה שתהיה מסקנה ראשונה. היושב-ראש הזה קורא כל שורה, יש לנו בעיה. 

קריאה:

אין שום בעיה, אנחנו לא מסתירים דבר. 
זאב בילסקי:

 אז בואו ניקח את זה בחשבון קודם כל לפעם הבאה. 

אברהם רות:

זה רק לטובתו. 


זאב בילסקי:

תאמין לי, לטובתו או לא לטובתו, זה לא לטובת החברה. תאמין לי, הוא קורא כל מסמך ומשווה מה שהוא קיבל בשבוע שעבר, אז קשה לו להבין תנודות של עובדים בין שבוע. 

אברהם רות:

מר בילסקי, אתה מכיר את הטענות כלפי הכנסת. אם עושים עבודה יסודית, אנחנו צריכים - - -

היו"ר דוד רותם:

לא, אתם לא, אבל בילסקי מערער על זה, אתה מבין? איך הוא אמר? הוא לא אמר שלכם יש בעיה, הוא אמר: לנו יש בעיה עם יושב-ראש שקורא כל שורה. 

אברהם רות:

 לי אין. אני מבקש להגיד לך שלי אין בעיה. 

ציון פיניאן:

 יש יושבי-ראש שקוראים רק את השורה האחרונה. 

היו"ר דוד רותם:

אני רוצה לשאול אתכם שאלה. אני רוצה להוריד לכם מהתקציב המוצע על ידכם שני מיליון שקל, כאשר אני אומר לכם מראש - אני רוצה מכם דיווח לא מבוקר, אבל כל חודש, תשלחו לי: אדוני, אלה היו ההוצאות החודש. אם יתברר בעוד חודשיים שאתם הגעתם למצב שאתם על סף מצב שאתם צריכים לסגור את החברה, אתם תגישו בקשה, אני תוך שלושה ימים אבדוק אותה ותוך שלושה ימים תתקיים ישיבה שבה אני אאשר לכם את ההגדלה - - 

מנחם אריאב:

יושב פה מנכ"ל שנכנס לעבודה בעוד שבוע, בעזרת השם. אני בחברה שלושה חודשים. תן לנו את הקרדיט הזה שלא נבזבז כספים. 

היו"ר דוד רותם:

אתה מבקש ממני קרדיט מכאן ולהבא. אני לא מדבר על מכאן ולהבא, אני מדבר על העבר.  

מנחם אריאב:

אבל זה ב-2009. 

היו"ר דוד רותם:

אבל 2009 כשאתה עד אוגוסט לא העסקת את העובדים האלה. למה שאני אתן לך על זה כסף? אבל אתה לא העסקת אותם. 

מנחם אריאב:

אבל אדוני, אנחנו עומדים במערכה אדירה עם הבנקים. 

היו"ר דוד רותם:

שלא יהיה לך שום ספק, לכן אני לא נגעתי ולא אמרתי. הרי היו פה חברים שאמרו לי: עזוב, תוריד בסעיף הזה, תוריד בסעיף הזה. אני לא אגע לך בסעיפים, אני לא אקבע לך איך אתה תעבוד. אומר לך שוב, אני צריך לגלות גם אחריות. 

מנחם אריאב:

בהחלט. 

היו"ר דוד רותם:

אני לא יכול להתעלם מהעובדה שאני רואה תקציב של 839, שאני יודע שלא תוציא, משום שגם אם מחר תיקח עוד עובד, מינואר עד אוגוסט כבר לא תוציא את הכסף הזה. אתה לא תיקח עכשיו עוד חמישה עובדים כדי שיהיה לך ממוצע. 

מנחם אריאב:

מאחר שוויתרת לזאב על מיליון, תוותר לי עוד על מיליון, תוריד רק מיליון אחד. 

היו"ר דוד רותם:

יוצא מן הכלל, אתה מבין? ואחר כך יבוא המנכ"ל החדש ויגיד לי: שמע, ויתרת לאריאב וויתרת לזה, ותר גם לי. 

מנחם אריאב:

אנחנו עובדים ביחד. 

היו"ר דוד רותם:

אני אגיד לך מה אני אעשה, אני אעשה ביניכם שותפות. 

אברהם רות:

אני מוותר, רק תאשר.

היו"ר דוד רותם:

אני אעשה ביניכם שותפות מאוד פשוטה. אני רוצה להוריד שלושה מיליון, חבר הכנסת בילסקי מוותר על המיליון שלו, אתה רוצה מיליון, אני אוריד מליון וזה יהיה שני מיליון. אני את חבר הכנסת בילסקי אשכנע לוותר על המיליון שלו. 

מנחם אריאב:

לא, זה לא ילך, כי אני מכיר את חבר הכנסת בילסקי. 

היו"ר דוד רותם:

אני לא אשכנע אותו?

מנחם אריאב:

לא, אנחנו ניהלנו רשויות מקומיות שלא היו בגירעון מעולם. 

היו"ר דוד רותם:

בילסקי, כמה אני צריך להוריד להם מהתקציב? אתה יודע מה? אתה תחליט. 

זאב בילסקי:


אני חושב שמידת הרחמים – אנחנו עכשיו ערב תשעה באב. 

היו"ר דוד רותם:

על מי אתה מרחם? אני מרחם על מיליוני שקלים. 

זאב בילסקי:

זה נכון, אבל אני גם רואה את העניין כולו, ואני יודע שליושב-ראש חשוב הנושא כולו. 

היו"ר דוד רותם:

מאוד חשוב לי, אבל אני חייב להעמיד אותם במבחן. לא רק זה, גם אמרתי להם שאם יהיה חסר להם כסף, אני מאריך להם. אני קראתי הרבה מאזנים בחיים שלי וקראתי הרבה תקציבים בחיים שלי. אני לא יודע להגיד לכם, אם תקציב המדינה היה מוגש בדרך הזאת, מה היה קורה אתו, אני לא מדבר על חוק ההסדרים. 

מנחם אריאב:

לכן אני מבקש מידת הרחמים - לאפשר לנו להיכנס לעבודה, תקבל דיווח כל חודש, ובמידה ותישאר יתרה, היא תישאר. 

זאב בילסקי:

נכנס גם מנכ"ל חדש, שאנחנו מאמינים בו. הרקורד שלו עד עכשיו הוא ללא דופי. אדוני היושב ראש, אם תספק בהצהרתו של היושב ראש ובכך שאנחנו נקבל דוח חודשי לגבי ההוצאות של החברה, נשמור לעצמנו את הזכות, במידה שאנחנו רואים שזה לא הולך בכיוון שהיושב-ראש התווה, לקרוא להם מחדש, אבל לוותר להם על מיליון שקל. 

היו"ר דוד רותם:

מיליון זה לא כלום... 

זאב בילסקי:

 כמה אנשים אתה מכיר במשק הישראלי שעושים ברבע שעה מיליון שקל? 

היו"ר דוד רותם:

אני לא מבין, אתה מקבל אחוזים או אני מקבל אחוזים? אם היינו מקבלים אחוזים, הייתי עומד על ארבעה מיליון שקל. 

מנחם אריאב:

 גם אני לא. 

מוריה כהן בקשי:

את עיקר הדברים אמרתי בישיבה הקודמת ואת השאלות שהיו לנו. אני חושבת שצריך לקחת אותם באיזה שהוא מקום בחשבון ואת נושא הביצוע גם כן. אם אני מסתכלת, למשל, על נושא הפרסום וההסברה, כשברמה העקרונית הפריע לנו נושא הלובינג ויחסי הציבור, אני רואה שהביצוע בפועל היה 373,000 שקל, ואני שמחה שהוא לא היה הסכום שכתוב פה, השאלה היא איך לוקחים בחשבון את הפער בין 373 למיליון 776,000. אם זה כפול, זה צריך להיות 700,000 ולא מיליון 700,000. אני שמחה על זה, כי זה סעיף שהערנו עליו. אני אומרת שבסך הכל אני לא רוצה להתחשבן, אני משאירה את זה לשיקול דעת הוועדה. 

היו"ר דוד רותם:

אני לא אכנס לאיזה סעיף. יכול להיות שצריך עכשיו יותר לובינג או פחות לובינג. 

מוריה כהן בקשי:

אני נותנת את זה רק כדוגמה. 

היו"ר דוד רותם:

אני מוכרח לומר, שאני מקווה שהעובדה שהוציאו עד היום רק 390,000 שקל במקום 1,700,000 זה בגלל שאריאב נכנס לתמונה, והוא יודע לשמור על כסף. אני מקווה שגם הוא וגם המנכ"ל החדש ימשיכו לשמור על הכסף. לכן אריאב, אנחנו נעשה פשרה. 

מוריה כהן בקשי:

לא, אני לא עומדת על סכום זה או אחר. 

היו"ר דוד רותם:

אתם תקבלו יחד, אתה ובילסקי, 1,250,000. אין מה לעשות, אני אומר לך שאני עושה את זה בלב כבד, ואין לי טענות אליך. 

מנחם אריאב:

אני מאמין לך, אבל - - -

זאב בילסקי:

אני מקווה שגם אין לך טענות כלפיי. 

היו"ר דוד רותם:

אין לי גם טענות אליך. כאשר אני בשבוע האחרון קראתי ארבעה מסמכים, שהדמיון ביניהם הוא רק דמיון, אני רוצה שאתה תעשה סדר. אני כבר אומר לכם, שהתקציב הזה הוא לא בסיס לתקציב 2010 – שיהיה ברור, הוא לא בסיס, כי אתם תבואו אלי לפני 2010, אתם תבואו בסוף 2009, ואני ארצה מכם לראות ביצוע ואני ארצה לראות הערכות ואני ארצה לראות איפה עשיתם חיסכון ואיפה בזבזתם כספים, ואז אנחנו נדון בתקציב 2010. 

צבי קנור:

כפי שאמר אריאב, גם הוא חדש ואני הרבה יותר חדש. שנינו אמונים על שמירת הכסף. יש לי רקע בחברות ציבוריות, גם אני יודע לקרוא מאזנים. אני ער לכל ההערות שהוועדה הזאת העירה לחברה. כולנו מתכוונים לעשות את המקסימום כדי לבזבז כמה שפחות, אבל בסוף לחברה הזאת יש מטרה, מטרה קדושה שצריך להביא אותה לידי מימוש. אנחנו נעשה הכל כדי להגיש לכם תקציב קוהרנטי לחלוטין, שלא יהיו בתוכו סתירות. 

אני שמעתי את הניתוח שנאמר מפה ונאמר משם. גם אני רציתי לבקש שתיתן לנו את האפשרות לא להפחית כל כך הרבה, אלא רק להפחית מיליון אחד, כי כמו שאמרת, אתה תקבל דיווח חודשי, כך שתהיה עם היד על הדופק. כמו שהיה בשנה חולפת שנשאר כסף והתקציב והוחזר, אין לנו שום אינטרס לבזבז על דבר, יש לנו אינטרס אחד ויחיד, שזה לעשות את מלאכתנו. אני מוכרח לציין איזה מאבקים עומדים בפני החברה, על אחד מהם אתם יודעים כי הוא היה לאחרונה. כל המאבקים האלה בסוף דורשים את מיטב המוחות, את מיטב האנשים, כדי להשיב את הכספים. 

אם מנחם הצליח לשכנע אותך להוריד שני מיליון, אני מבקש בשבילי שזה יהיה רק מיליון אחד, ויש לך מנדט כל חודש לקבל את הדוחות ולראות שאנחנו אמנם עומדים בתקציב. 

ציון פיניאן:


מהיכרותי את היושב-ראש החדש, מנחם אריאב, שכני בנצרת עלית - דרך אגב, הוא ראש העיר היחיד שתמיד היה בזכות, כולנו היינו בחובה. 

היו"ר דוד רותם:

אני אגיד לך משהו – אבא שלי, זכרונו לברכה, היה הרבה שנים במשרד הפנים. בזמנו, כשהנהיגו את פרס הרשויות המקומיות, מי שקיבל את הפרס היה מי שלא היה בגירעון. אז הוא תמיד היה צוחק ואומר לי: תראה כמה ראשי העיר לא מבינים איך עובדים, בא אלי ראש עיר עם גירעון של חמישה מיליון ובוכה, אז אני מכסה לו חמישה מיליון. כשהוא בא אלי בלי גירעון, אני נותן לו 200,000. עכשיו תגיד לי מי יותר חכם. 

מנחם אריאב:

מכובדי, 32 שנה לא היה גירעון בעירייה שקלטה, יחסית, הכי הרבה עולים בארץ. 

היו"ר דוד רותם:

זה אומר שהשירותים היו לקויים...

מנחם אריאב:

גם יכול להיות...

ציון פיניאן:


מכיוון שאתה התנית תנאי שהוא חשוב מאוד, דיווח חודש, ואתה עם היד על הדופק, ומהיכרותי אתך בארבעה חודשים – שזה בשבילי כמו 40 שנה - אני חושב שאתה לא תוותר. אני מכיר אותך היטב, אתה לא תוותר, תמשיך להיות עם היד על הדופק, ויהיה קשה לסבן אותך. 

אברהם רות:

אני רואה את כל הגישה של הוועדה וגם של יושב-הראש באופן חיובי מאוד. אני חושב שוועדת החוקה, חוק ומשפט יכולה לעזור לחברה לא רק לבקר ולהוריד, אלא גם לעזור לחברה בצורה מרחיקת לכת. אנחנו זקוקים לעזרה הזאת, כי נגדנו עומדים כל הגורמים, כולל משרד המשפטים, שבמשך 70 שנה לא החזיר רכוש ועיכב. למעשה, חוקקו את החוק רק בגלל משרד המשפטים. קשה מאוד לקבל את הדברים האלה. 

היו"ר דוד רותם:

משרד המשפטים לא עומד נגדכם. בואו לא נשכח שמשרד המשפטים זה האבא והאימא שלכם. 

אברהם רות:

 אני לא נכנס לוויכוח הזה, אני רק רציתי לומר שני דברים, אם תרשה לי. 

זאב בילסקי:


יש משפט שאומר: כל המוסיף גורע. אנחנו נמצאים עכשיו באזור טוב, אם עכשיו היושב-ראש ישנה את דעתו...

אברהם רות:

רציתי רק להביא שני נתונים לידיעתכם. יש פה "הצהרת טרזין". אני כבר הזכרתי בפראג, שגם מדינת ישראל עכשיו חתמה על ההסכם. כתוב פה שמחקר על תמונה אחת זה 800,000 דולר. שם הצהירה מדינת ישראל שיש 800,000 ספרים שמדינת ישראל קיבלה אחרי המלחמה, רכוש יהודי שלא הוחזר, וזה סעיף שעוד לא נגענו בו בכלל. 

היו"ר דוד רותם:

איזה ספרים?

אברהם רות:

 ספרים עתיקים מספריות, מכל מיני מקומות, ובחלקם הגדול בארגזים בארכיון הלאומי, חלקם באוניברסיטאות ואיש לא יודע. 

היו"ר דוד רותם:

ספרים נמצאים בארגזים 60 שנה בארכיון הלאומי?

אברהם רות:

הצהרה בטרזין של מי שהיה ראש הארכיון הלאומי. 

קריאה:

זה עוד מיליון. 

אברהם רות:

אני לא מדבר על כסף. אדוני, יש לנו עוד מה לעשות. יש תמונות במוזיאון, שמתלוננים שאנחנו במדינה לא עושים דבר. אני לא נכנס עכשיו לעניין של מיליון, שני מיליון. אני עוזב עוד מעט את התפקיד ואני משאיר את זה לאנשים נאמנים, אבל אני חושב שאם הוועדה הזאת תתמוך בחברה ותיתן לנו את העזרה, יחזירו רכוש שדוד, הכל רכוש שדוד של יהודים, לא של גויים, ואנחנו נגיע רחוק מאוד.  

היו"ר דוד רותם:

כשאתה אומר שיש בארכיון הלאומי ארגזים עם ספרים, זה בדוק?

אברהם רות:

כן אדוני, זה בדוק. מי שעמד בראש הארכיון הלאומי הצהיר בפראג ונתן הרצאה בנושא. הוא דיבר על 200,000 ספרים שהם בכלל בתוך ארגזים ועוד 600,000. החברה לא ידעה, רק שעכשיו נצטרך להתחיל לטפל בזה. 

היו"ר דוד רותם:

אם יש 600,000 ספרים באוניברסיטאות, זה בסדר גמור. יכול להיות שזה של הסבא שלי, אבל אם ישבו סטודנטים במשך 60 שנה ולמדו מהספרים האלה, זה יותר חשוב מאשר שהספר ישכב אצלי בבית ויעלה אבק. יש קבוצה שהיא מאוד מכובדת, שכל פעם שמישהו יושב שבעה, הם באים לנחם, והם בדרך כלל יוצאים משם עם ספר או שניים, אבל אם יש 200,000 בתוך ארגזים, זה דבר שהוא מאוד חמור. 

קריאה:

אני לא יודע באיזה חברה אדוני מסתובב - - -

היו"ר דוד רותם:

יש ספריות שלמות שנבנות כך. זה מאוד מעניין, הגברת בקשי, את יודעת על זה?

אברהם רות:

אני מבקש שהמנכ"ל החדש והיושב ראש יטפלו בנושא וידווחו על זה לוועדה תוך חודשיים, שלושה חודשים, כי אני חושב שהנושא חייב לקבל טיפול. 

מוריה כהן בקשי:

בגלל זה קמה החברה, בפירוש בשביל לאתר את הדברים האלה. 

אורי אורבך:


- -  הספרים שמעלים אבק, יש לך חשבונות בנק שמעלים ריבית בבנקים. 

היו"ר דוד רותם:

רבותיי, אני שוב חוזר ואומר: כסף ששוכב בבנקים, כמו שאתה אומר, הוא מעלה ריבית. ספרים ששוכבים בארגזים - -

קריאה:

מעלים אבק. 

היו"ר דוד רותם:

אפילו לא אבק, העש אוכל אותם כבר. 

אברהם רות:

הוא אמר את זה, הוא אמר שלא משמרים. 

היו"ר דוד רותם:

זה דבר נוראי. אז מה אנחנו נעשה, בילסקי?

קריאה:

נלך לקראתם. 

היו"ר דוד רותם:

רק שתדעו לכם דבר אחד – זה דבר שבדרך כלל לא קורה לי, אני איש רע. אלה הצליחו לכופף אותי. 

צבי קנור:

דרך אגב, זה מעיד על חוסן. 

היו"ר דוד רותם:

זה מעיד על חוסן? כשנשברים אתה אומר. אני אומר לכם שוב, יורד מיליון שקל, כי זה מה שאמר חבר הכנסת בילסקי, וזה על אחריותו, וזה בפרוטוקול, אבל אני אומר לכם שוב שאני רוצה חודש בחודשו דיווח על הוצאות בפועל. אני רוצה להודיע לכם שבשנת 2010 אני מבקש שהתקציב יוגש - - - 

מנחם אריאב:

יוקטן?

היו"ר דוד רותם:

יוקטן? בוודאי צריך להקטין, הרי הכסף הזה צריך ללכת ליורשים וגם לניצולים, לא צריך לבזבז אותו. אני מבקש שתקציב 2010 יהיה בנוי בצורה מסודרת. אני רוצה שתגישו אותו בתחילת דצמבר, כדי שבתחילת 2010 - -

זאב בילסקי:


לא, לפני דצמבר, לא נספיק. 

היו"ר דוד רותם:

רבותיי היקרים, את תקציב 2010 – אם אני אגיד להם להגיש את זה שלושה חודשים מראש, פירושו של דבר, שיש להם חודש להכין אותו, אתה יודע מה אתה תקבל?

זאב בילסקי:


מה הבעיה בשבילם? זאת חברה יעילה. 

צבי קנור:

בנובמבר. 

היו"ר דוד רותם:

באחד בנובמבר. תגישו אותו בזמן, כי הרי אתם יודעים שאנחנו נשאל שאלות, ואצלכם השאלות והתשובות הולכות וחוזרות. 

צבי קנור:

במהלך נובמבר אתם תקבלו. 

היו"ר דוד רותם:

כדאי לכם להגיש אותו, כדי שאני לא אצטרך לשאול שאלות, כי כל פעם שאני שואל שאלות, אתם מגישים מסמך סותר. אם כך, אנחנו מאשרים את תקציב החברה בסך 20,949,000 שקל. 

תודה רבה, אני נועל את הישיבה. 

הישיבה ננעלה בשעה 9:00
